CELEX: 32014R0112
Language: et
Date: 2014-02-04 00:00:00
Title: Komisjoni rakendusmäärus (EL) nr 112/2014, 4. veebruar 2014 , teatavate kaupade klassifitseerimise kohta kombineeritud nomenklatuuris

7.2.2014   
            
            
               ET
            
            
               Euroopa Liidu Teataja
            
            
               L 38/18
            
         
      KOMISJONI RAKENDUSMÄÄRUS (EL) nr 112/2014,
   4. veebruar 2014,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib määruse (EMÜ) nr 2913/92 (millega kehtestatakse ühenduse tolliseadustik) (2) artikli 12 lõike 6 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
            
         
               (5)
            
            
               Käesoleva määrusega ettenähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EMÜ) nr 2913/92 artikli 12 lõike 6 kohaselt tugineda veel kolme kuu vältel pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. veebruar 2014
      
         
            Komisjoni nimel presidendi eest
         
         
            komisjoni liige
         
         Algirdas ŠEMETA
         
      
   
   
      (1)  EÜT L 256, 7.9.1987, lk 1.
   
      (2)  Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1).
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Vedelkristallkuvariga (LCD) värvimonitor, mille ekraani diagonaal on umbes 75 cm (30 tolli) ja mõõtmed umbes 71 × 45 × 11 cm ning
                  
                              —
                           
                           
                              mille loomulik eraldusvõime on 1 280 × 768 pikslit;
                           
                        
                              —
                           
                           
                              mis toetab eraldusvõimeid 640 × 480, 800 × 600, 1 024 × 768 ja 1 280 × 768 pikslit;
                           
                        
                              —
                           
                           
                              mis toetab TV standardeid NTSC, PAL ja SECAM;
                           
                        
                              —
                           
                           
                              mis toetab videovorminguid 480i, 480p, 576i, 576p, 720p ja1 080i;
                           
                        
                              —
                           
                           
                              mille kuvasuhe on 15:9;
                           
                        
                              —
                           
                           
                              mille piksli samm on 0,5025 mm;
                           
                        
                              —
                           
                           
                              mille reaktsiooniaeg on 25 ms;
                           
                        
                              —
                           
                           
                              mille näiv heledus on 450 cd/m2;
                           
                        
                              —
                           
                           
                              mille kontrastisuhe on 350:1;
                           
                        
                              —
                           
                           
                              mille horisontaalne ja vertikaalne vaatenurk on 170°;
                           
                        
                              —
                           
                           
                              millel on pilt pildis (PIP) funktsioon;
                           
                        
                              —
                           
                           
                              millel on sisseehitatud helivõimendi;
                           
                        
                              —
                           
                           
                              millel on toite- ja juhtnupud.
                           
                        Seadmel on järgmised liidesed:
                  
                              —
                           
                           
                              DVI-D,
                           
                        
                              —
                           
                           
                              D-Sub mini,
                           
                        
                              —
                           
                           
                              BNC (analoog RGB),
                           
                        
                              —
                           
                           
                              RCA või S-video komposiitliides,
                           
                        
                              —
                           
                           
                              BNC komponentliides,
                           
                        
                              —
                           
                           
                              2 RCA-liidest ja 1 stereominiliides,
                           
                        
                              —
                           
                           
                              väliskõlarite pistikupesad,
                           
                        
                              —
                           
                           
                              RS-232 liides sisendite reguleerimiseks.
                           
                        Seadmel on kindel alus ilma kallutus- ja pöördmehhanismita ning aparaat esitatakse tollile koos kaugjuhtimispuldiga.
                  Monitoril ei ole videotuunerit ega muud televisioonisignaali töötlemise elektroonikat.
                  Tollile esitatav monitor on mõeldud kasutamiseks teabekuvamisrakendustes, näiteks avaliku teabe juurdepääsupunktides, jaemüügireklaami ekraanidena, börsidel, lennujaamades ja messidel. Selle funktsiooni täitmiseks saab monitoril kuvada signaale nii automaatsetest andmetöötlusseadmetest kui ka muudest videoallikatest.
               
               
                  8528 59 31
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 8528, 8528 59 ja 8528 59 31 sõnastusega.
                  Arvestades seadme objektiivseid omadusi, nagu ekraani suurus, toetatud TV standardid ja videovormingud, pikaajaliseks lähedalt vaatamiseks sobimatu piksli samm, suur näiv heledus, kaugjuhtimispuldi olemasolu, helivõimendi ja pilt-pildis funktsioon ning kindel alus ilma kallutus- ja pöördmehhanismita, ei ole monitor seda tüüpi, mis on mõeldud kasutamiseks üksnes või peamiselt rubriiki 8471 kuuluvates automaatsetes andmetöötlussüsteemides. Seetõttu ei või seadet klassifitseerida alamrubriiki 8528 51 00.
                  Kuna monitor võimaldab kuvada signaale automaatsest andmetöötlusseadmest tasemel, mis on piisav selle kasutamiseks koos automaatse andmetöötlusseadmega, võib monitori pidada suutlikuks kuvama signaale automaatsetest andmetöötlusseadmetest nõuetekohasel funktsionaalsustasemel.
                  Seega tuleb monitor klassifitseerida CN-koodi 8528 59 31 alla kui LCD- ehk vedelkristallekraaniga lamekuvar, mis on võimeline kuvama signaale automaatsetest andmetöötlusseadmetest nõuetekohasel funktsionaalsustasemel.